असल मुद्दे ग़ायब, सत्ता पक्ष और विपक्ष; अब नए मुद्दे उछालने में व्यस्त
Dainik Bhaskar Politcal Opinion; बहरहाल, सत्ता पक्ष और विपक्ष, दोनों ही अपनी- अपनी धुन में व्यस्त हैं। विपक्ष समान नागरिक क़ानून पर सत्ता पक्ष से स्पष्टीकरण माँग रहा है
चुनावी चक्र शुरू हो चुका है। कई मुद्दे एक साथ चल रहे हैं। चल क्या रहे हैं, कहना होगा उछाले जा रहे हैं। विपक्ष खुद को इकट्ठा करने में लगा हुआ है। साथ में मणिपुर के घटनाक्रम को केंद्र सरकार की नाकामी बता रहा है। सत्ता पक्ष समान नागरिक क़ानून लागू करने पर ज़ोर दे रहा है।
उधर, राजस्थान में उदयपुर की घटना के भूत को जगाया जा रहा है। टेलर कन्हैयालाल की हत्या का मामला दोनों पक्ष उठा रहे हैं। भाजपा इस घटना को राजस्थान की कांग्रेस सरकार की नाकामी बता रही है, जबकि कांग्रेस का कहना है कि मामला अब केंद्र सरकार के पास है और सालभर बीत जाने के बाद भी कन्हैयालाल को न्याय नहीं मिल पाया है।
हक़ीक़त यह है कि ख़ौफ़ के कारण कन्हैयालाल की दुकान के आसपास का बाज़ार आज भी सूना पड़ा है। ख़ैर, अभी और भी मुद्दे मैदान में आने वाले हैं। हो सकता है इनमें ज़्यादातर मुद्दे सांप्रदायिक ही हों क्योंकि सांप्रदायिक मुद्दे ही वो चाबी हैं जिससे थोक वोटों का ताला खोला जाता है। कुल मिलाकर दिवाली बाद होने वाले चुनावों ने भर बरसात में गर्मी बढ़ा दी है।
मौसम भले ही ठंडा हो, लेकिन मिज़ाज गर्म है। भाजपा इसलिए खुश और लालायित है क्योंकि मप्र, राजस्थान और छत्तीसगढ़ में से दो राज्यों में अभी कांग्रेस की सरकार है और यहां एंटी इन्कमबेंसी तो होगी ही। कांग्रेस इसलिए उत्साहित हैं क्योंकि अभी-अभी उसने कर्नाटक में भाजपा को धूल चटाई है। कर्नाटक की जीत से उसे लगने लगा है कि अब उसके अच्छे दिन आने वाले हैं।
दोनों ही तरफ़ के शीर्ष नेता पूरी तरह चुनावी मोड में आ चुके हैं। आम आदमी महंगाई और बेरोज़गारी से दो-चार होने पर विवश है, लेकिन महंगाई और बेरोज़गारी जैसे मुद्दे अब चुनाव प्रभावित करने में सक्षम नहीं रहे।
दरअसल, नई पीढ़ी को महंगाई के मायने ही पता नहीं हैं। उसके पर्स में एक एटीएम कार्ड है और एक क्रेडिट कार्ड। तीसरा मोबाइल। कहीं कार्ड घिसा, कहीं फ़ोन पे या पेटीएम किया और चलते बने। किस चीज़ का क्या भाव है? वो आख़िर कितने में पड़ी, यह सब सोचने का उसके पास वक्त ही नहीं है। ऐसे में महंगाई जैसा मुद्दा आख़िर चुनाव को प्रभावित कैसे कर सकता है?
बहरहाल, सत्ता पक्ष और विपक्ष, दोनों ही अपनी- अपनी धुन में व्यस्त हैं। विपक्ष समान नागरिक क़ानून पर सत्ता पक्ष से स्पष्टीकरण माँग रहा है और सत्ता पक्ष समूचे विपक्ष को भ्रष्टाचार का अड्डा बता रहा है। दोनों में से चुनाव हमें करना है। कौन कितना सही है! कौन कितना ग़लत? बिना परखे, बिना समझे कम से कम अब तो वोट नहीं डालना चाहिए।